बाढ़ नियंत्रण के मद में हर साल केन्द्र की तरफ से करोड़ों रुपए आवंटित होते हैं। इसके बावजूद बाढ़ की तबाही जारी रहती है। सवाल पैदा होता है कि केन्द्र की तरफ से आवंटित धन कहाँ चला जाता है? बाढ़ नियंत्रण के लिए बनाया गया ब्रह्मपुत्र बोर्ड भी अब एक सफेद हाथी बन चुका है। असम में बाढ़ की समस्या को हल करने के लिए विश्‍व बैंक या अन्य किसी अन्तर्राष्ट्रीय संस्था ने आज तक दिलचस्पी नहीं दिखाई है। जिस समय ‘चीन का आंसू’ कहलाने वाली ठांगहो नदी ‘चीन की मुस्कान’ में तब्दील हो चुकी है, उस समय असम में ब्रह्मपुत्र और उसकी सहायक नदियां हर साल तबाही मचा रही हैं। दुनिया के विकसित देशों ने विज्ञान और प्रौद्योगिकी की सहायता से बाढ़ को नियंत्रित करने में सफलता हासिल की है मगर असम में शासक वर्ग अपने आपको असहाय बताता रहा है और बाढ़ को ऐसी प्राकृतिक आपदा के रूप में प्रचारित करता रहा है जिसे किसी भी सूरत में नियंत्रित नहीं किया जा सकता।